**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί Προϋπολογισμού του Κυπριακού Οργανισμού Σήμανσης Αντικειμένων από Πολύτιμα Μέταλλα του 2022 Νόμος του 2022»**

**Παρόντες:**

Κυριάκος Χατζηγιάννης, πρόεδρος Πανίκος Λεωνίδου

Ονούφριος Κουλλά Χρύσης Παντελίδης

Νίκος Σύκας Ηλίας Μυριάνθους

Κώστας Κώστα Μιχάλης Γιακουμή

Ανδρέας Πασιουρτίδης Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού εξέτασε το πιο πάνω νομοσχέδιο σε δύο συνεδρίες της, που πραγματοποιήθηκαν την 1η και στις 8 Φεβρουαρίου 2022. Στην πρώτη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, της Ελεγκτικής Υπηρεσίας, ο πρόεδρος του διοικητικού συμβουλίου και ο Αναπληρωτής Διευθυντής του Κυπριακού Οργανισμού Σήμανσης Αντικειμένων από Πολύτιμα Μέταλλα (ΚΟΣΑΠΜ).

Σκοπός του νομοσχεδίου είναι η κατά νόμο έγκριση του προϋπολογισμού του ΚΟΣΑΠΜ για το έτος 2022.

Ο προϋπολογισμός του ΚΟΣΑΠΜ για το έτος 2022 προβλέπει δαπάνες ύψους €566,700 και έσοδα ύψους €542,849.

Οι προϋπολογιζόμενες δαπάνες του ΚΟΣΑΠΜ για το έτος 2022 αφορούν κυρίως τα ακόλουθα:

1. Δαπάνες προσωπικού (€481,840).

2. Λειτουργικές δαπάνες (€83,960).

3. Μεταβιβάσεις εσωτερικού και εξωτερικού (€900).

Τα προϋπολογιζόμενα έσοδα του ΚΟΣΑΠΜ για το έτος 2022 αφορούν κυρίως τα ακόλουθα:

1. Έσοδα από έμμεσους φόρους (€71,000).

2. Έσοδα από προσφορά υπηρεσιών και αγαθών (€392,849).

3. Έσοδα από πρόστιμα και χρηματικές ποινές (€9,000).

4. Άλλα έσοδα (€70,000).

Ειδικότερα, σύμφωνα με τα στοιχεία που περιλαμβάνονται στην εισηγητική έκθεση που συνοδεύει το νομοσχέδιο, ο υπό συζήτηση προϋπολογισμός καταρτίστηκε με βάση την τρέχουσα κατάσταση στην αγορά, την αγοραστική δύναμη του καταναλωτή και την αβεβαιότητα στη συμπεριφορά του, τη συρρίκνωση του τουριστικού ρεύματος, τη διατήρηση της υψηλής τιμής του χρυσού που σημειώθηκε από το 2020 λόγω πανδημίας COVID-19 και τέλος λόγω του δισταγμού που παρατηρείται στην παραγγελία κοσμημάτων από τα παραδοσιακά μεγάλα κέντρα, όπως αυτό της Κίνας και της Ιταλίας, από τους εισαγωγείς της Κύπρου. Ως εκ τούτου, δεν κατέστη δυνατό να καταρτισθεί ισορροπημένος προϋπολογισμός για το 2022, αφού αναμένεται να υπάρξει χρηματικό έλλειμμα ύψους €23.851. Ειδικότερα, η κάλυψη του εν λόγω ελλείμματος, με βάση τα στοιχεία που τέθηκαν ενώπιον της επιτροπής, θα γίνει μέσω της παραχώρησης των αναγκαίων πιστώσεων στον ΚΟΣΑΠΜ από το Υπουργείο Ενέργειας, Εμπορίου και Βιομηχανίας, εφόσον υπάρξουν εξοικονομήσεις στον προϋπολογισμό του για το έτος 2022.

Στο πλαίσιο της συζήτησης του προϋπολογισμού ενώπιον της επιτροπής, ο πρόεδρος του διοικητικού συμβουλίου του ΚΟΣΑΠΜ ανέφερε μεταξύ άλλων ότι ο οργανισμός έχει ως στόχο τη στήριξη της βιομηχανίας της αργυροχρυσοχοΐας και τη διατήρηση και ανάπτυξη του κυπριακού κοσμήματος. Όπως επισήμανε επίσης, ο ΚΟΣΑΠΜ έχει καταγραμμένες στο μητρώο που διατηρεί περίπου διακόσιες πενήντα (250) βιοτεχνίες/βιομηχανίες αντικειμένων από πολύτιμα μέταλλα και εξακόσια (600) καταστήματα εμπορίας τέτοιων αντικειμένων. Περαιτέρω, όπως ο ίδιος τόνισε, ένεκα της παρατεταμένης οικονομικής κρίσης, αρχής γενομένης το 2013, η οποία εντάθηκε λόγω της πανδημίας COVID-19, ο ΚΟΣΑΠΜ αντιμετωπίζει σοβαρά προβλήματα βιωσιμότητας και ως εκ τούτου λήφθηκαν δραστικά μέτρα μείωσης των εξόδων του.

Η επιτροπή, στο πλαίσιο της συζήτησης του προϋπολογισμού, ζήτησε πρόσθετα στοιχεία και επεξηγήσεις και υπέβαλε ερωτήματα προς τους αρμοδίους σε σχέση με τις πρόνοιές του. Ειδικότερα, τα ερωτήματα αυτά αφορούσαν μεταξύ άλλων τις δαπάνες προσωπικού, την αγορά υπηρεσιών και τις ενημερωτικές εκστρατείες.

Με βάση τα πιο πάνω η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού διεξήλθε τις επιμέρους πρόνοιες του προϋπολογισμού και αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις του νομοσχεδίου και ομόφωνα εισηγείται στη Βουλή την ψήφισή του σε νόμο για την κατά νόμο έγκριση του προϋπολογισμού.

15 Φεβρουαρίου 2022

ΜΙ/ΠΧ/ΜΓ

(Αρ. Φακ.: 23.01.063.017-2022)